Пра з'яўленне новага буйнога нярэйтынгавага турніру ў календары мэйн-тура было абвешчана ў канцы чэрвеня 2014 года. Старшыня WPBSA Бары Хёрн анансаваў гэтае мерапрыемства як «найбуйнейшае снукернае спаборніцтва, якое калі-небудзь праходзіла ў паўночным Уэльсе». Арэнай для Сусветнага гран-пры стала «Venue Cymru» у горадзе Ландудна. Прызавы фонд турніру склаў 300 тысяч фунтаў стэрлінгаў, перавысіўшы некаторыя рэйтынгавыя спаборніцтвы, а першы прыз склаў 100 тысяч, увайшоўшы ў сямёрку найбуйнешых першых прызоў у сезоне. Такім чынам, пераможца Сусветнага гран-пры атрымліваў столькі ж грошай, колькі пераможца іншага запрашальнага турніру Champion of Champions з удзелам пераможцаў галоўных снукерных турніраў. Асаблівасцю гэтага турніру стала наяўнасць асобнага рэйтынгу, які вёўся таксама ж, як і афіцыйны, але ўключаў у сябе толькі ачкі набраныя снукерыстамі з чэмпіянату свету 2014 года па адкрыты чэмпіянат Гдыні 2015 года (апошні турнір перад Сусветным гран-пры) у адрозненне ад двухгадовага афіцыйнага рэйтынгу. Такім чынам, на турніры прымалі ўдзел 32 найпаспяховейшыя снукерысты за апошнія 10 месяцаў. Спаборніцтва транслявалася адной з вядучых тэлекарапарацый Вялікабрытаніі ITV на канале ITV4, таксама як турніры Champion of Champions, Гранд-фінал PTC і іншыя. Спонсарам дэбютнага розыгрышу стала кампанія 888 Holdings, якая спансавала чэмпіянаты свету па снукеры з 2006 па 2008 годы.